Document ID: 32011R0631
Publication Date: 2011-06-21

Title and Content:
UREDBA SVETA (EU) št. 631/2011
z dne 21. junija 2011
o spremembi Uredbe (ES) št. 1255/96 o začasni opustitvi avtonomnih dajatev Skupne carinske tarife za določene industrijske, kmetijske in ribiške proizvode
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 31 Pogodbe,
ob upoštevanju predloga Evropske Komisije,
ob upoštevanju naslednjega:
(1)
V interesu Unije je, da se povsem opustijo avtonomne dajatve Skupne carinske tarife za nekatere nove proizvode, ki trenutno niso navedeni v Prilogi k Uredbi Sveta (ES) št. 1255/96 (1).
(2)
Štiri proizvode z oznakami KN in TARIC 2933399970, 2933399980, 8507803040 in 8507803050, ki so trenutno navedeni v Prilogi k Uredbi (ES) št. 1255/96, bi bilo treba črtati, saj ohranitev opustitev avtonomnih dajatev Skupne carinske tarife za navedene proizvode ni več v interesu Unije.
(3)
V Prilogi k Uredbi (ES) št. 1255/96 je treba spremeniti opise proizvodov 15 opustitev, da bi upoštevali tehnični razvoj proizvodov in gospodarska gibanja na trgu. Te opustitve bi bilo treba črtati s seznama v navedeni prilogi in jih v njo ponovno vstaviti kot nove opustitve z novimi opisi. Poleg tega bi bilo treba spremeniti oznake TARIC za 12 proizvodov.
(4)
Opustitve, za katere so potrebne navedene tehnične spremembe, bi bilo treba črtati s seznama opustitev v Prilogi k Uredbi (ES) št. 1255/96 in jih ponovno vstaviti na seznam z novim opisom proizvodov ali novimi oznakami TARIC.
(5)
Zaradi jasnosti bi bilo treba spremenjene podatke v seznamih vstavljenih ali črtanih opustitev iz Priloge I in Priloge II k tej uredbi označiti z zvezdico.
(6)
Izkušnje so pokazale, da je treba določiti datum poteka za opustitve iz priloge k Uredbi (ES) št. 1255/96 in tako zagotoviti, da se upoštevajo tehnološke in ekonomske spremembe. To pa ne bi smelo izključevati predčasne ukinitve nekaterih ukrepov ali njihovega nadaljevanja po obdobju izteka, če se v skladu z načeli iz Sporočila Komisije iz leta 1998 o avtonomnih tarifnih opustitvah in tarifnih kvotah (2) za to navedejo ekonomski razlogi.
(7)
Uredbo (ES) št. 1255/96 bi bilo zato treba ustrezno spremeniti.
(8)
Ker morajo opustitve iz te uredbe začeti veljati 1. julija 2011, bi se morala ta uredba uporabljati od istega datuma in bi morala začeti veljati takoj -
SPREJEL NASLEDNJO UREDBO:
Člen 1
Priloga k Uredbi (ES) št. 1255/96 se spremeni kot sledi:
1.
vstavijo se vrstice za proizvode, ki so navedeni v Prilogi I k tej uredbi;
2.
črtajo se vrstice za proizvode, katerih oznake KN in TARIC so navedene v Prilogi II k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. julija 2011.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 21. junija 2011

Classification:
Level 1 Topics: 100147
100160
100156
Level 2 Topics: 100268
100192
100252
100193
100250
Level 3 Topics: 2519
2520
614
2720
1372
2734
All Topics: 2718
2734
2758
3191
4350
4381